**ΝΕΟΕΛΛΗΝΙΚΗ ΓΛΩΣΣΑ Γ΄ ΓΥΜΝΑΣΙΟΥ**

**ΕΠΑΝΑΛΗΨΗ ΣΤΗ ΔΟΜΗ ΤΩΝ ΠΑΡΑΓΡΑΦΩΝ ΚΑΙ ΣΤΙΣ ΔΙΑΡΘΡΩΤΙΚΕΣ ΛΕΞΕΙΣ**

**Οργανωτικές αρχές παραγράφου - Πώς γράφω παράγραφο;**

**ΔΟΜΗ ΠΑΡΑΓΡΑΦΟΥ**

Η παράγραφος αποτελεί μια έκθεση σε μικρογραφία και αποτελείται από:

**Θεματική περίοδο**: Βρίσκεται στην αρχή της παραγράφου και σκοπό έχει να γνωστοποιήσει το θέμα της με λίγα λόγια.

**Σχόλια, λεπτομέρειες**: Αποτελούν τις επιμέρους ιδέες και τα επιχειρήματα με τα οποία διαφωτίζεται η θεματική πρόταση.

**Κατακλείδα**: Έχει τη μορφή συμπεράσματος.

**Παράδειγμα δομής σε παράγραφο**

Υπάρχει σαφής διαχωρισμός μεταξύ της χειρωνακτικής και της πνευματικής εργασίας. **(Θεματική περίοδος)** / Η πρώτη βασίζεται σε πρακτικές γνώσεις και επιδεξιότητες. Θεωρείται συχνά κατώτερη από την πνευματική υποβαθμίζοντας αυτόν που την εκτελεί, κάτι τελείως λανθασμένο και αυθαίρετο. Αντίθετα η δεύτερη απαιτεί μνήμη, κρίση, πολλές γνώσεις που αποκτώνται επίπονα ενώ αφήνει αδρανές το σώμα. Θεωρείται ανώτερη από την χειρωνακτική, άποψη λανθασμένη βεβαίως. **(Σχόλια, λεπτομέρειες)** / Πάντως και οι δυο είναι απαραίτητες για την επικράτηση ισορροπίας στην κοινωνία και την αξιοποίηση όλων των δυνάμεών της. **(Κατακλείδα)**

* **Συνεκτικότητα παραγράφου**

Είναι η νοηματική σχέση μεταξύ προτάσεων περιόδων και παραγράφων. Επιτυγχάνεται:

Α) με την ενότητα (όλα πρέπει να στρέφονται γύρω από ένα κεντρικό θέμα).

Β) με τη λογική αλληλουχία (σαφής διάκριση των βασικών και των επιμέρους τμημάτων του κειμένου).

**Παράδειγμα συνεκτικότητας σε παράγραφο**

Στο ατομικό επίπεδο, η καταπολέμηση της ναρκομανίας περνάει πριν απ’ όλα μέσα από το ξανακέρδισμα της εμπιστοσύνης στη ζωή και της ανάκτησης του θάρρους για την αντιμετώπισή της. Στο κοινωνικό επίπεδο, η σκληρή καταστολή της διακίνησης και της εμπορίας είναι η μία όψη του νομίσματος. Η άλλη, και ασύγκριτα σημαντικότερη, είναι μια κοινωνία που θα έχει ξεπεράσει τα αδιέξοδα και τις αντιφάσεις της σημερινής.

* **Συνοχή παραγράφου**

Η συνοχή του κειμένου επιτυγχάνεται με τους εξής τρόπους :

**1. τη χρήση διαρθρωτικών λέξεων και εκφράσεων που δείχνουν καθαρά τις σχέσεις συνοχής:**

- *αργότερα, έπειτα, όταν,* που δείχνουν χρονικές σχέσεις.

- *με άλλα λόγια, δηλαδή,* που εισάγουν επεξήγηση.

- *επομένως, συνεπώς, συμπερασματικά, λοιπόν,* που δείχνουν συμπέρασμα.

- *εντούτοις, αν και, μολονότι, εξάλλου, άλλωστε, αντίθετα, ωστόσο,* που δείχνουν αντίθεση.

- *επίσης, επιπλέον, ακόμη, επιπρόσθετα, και, πρώτο, δεύτερο*, που προσθέτουν.

**2. την αντικατάσταση μιας λέξης με αντωνυμία, ή με άλλη συνώνυμη λέξη**

(συνήγορος= δικηγόρος),

**3. την παράλειψη μιας λέξης / φράσης** που αναφέρθηκε ήδη

**4. τη χρήση του όλου και των μερών**

(δεκαπενθήμερο, υπόλοιπο = συνολική αμοιβή),

**5. τη χρήση του γενικότερου όρου**

(εργάτες, δημόσιοι υπάλληλοι, ιδιωτικοί υπάλληλοι = εργαζόμενοι),

**6. τη χρήση λέξεων που ανήκουν στον ίδιο χώρο και έχουν νοηματική συγγένεια**

(ευρώ, χρήματα, ποσό).

**Παραδείγματα με διάφορους τρόπους**

O δάσκαλος γνωρίζει πολύ περισσότερα από τους μαθητές του, αλλά πρέπει να αφήνει και εκείνους να μιλούν για να διατυπώσουν τις αντιρρήσεις τους ή τις απορίες τους. Να τους βλέπει ως αυτόνομες προσωπικότητες και όχι βουβούς ακροατές, χρειάζεται από τα ευκολότερα να πηγαίνει στα δυσκολότερα, δίνοντας στα παιδιά την ευκαιρία να αφομοιώσουν το μάθημα.

Συχνά το μάθημα γίνεται μέσα από διάλογο ανάμεσα στο δάσκαλο και τους πολύ καλούς μαθητές, ενώ οι υπόλοιποι μένουν στο περιθώριο, νιώθουν μειονεκτικά και ανία. Για να αντιμετωπισθεί αυτό το πρόβλημα θα μπορούσαν οι ίδιοι να εκθέσουν το πρόβλημα, ώστε να δοκιμασθούν άλλοι πιο πρωτότυποι τρόποι οργάνωσης του μαθήματος. Όταν τονωθεί το ενδιαφέρον τους, πολύ πιο εύκολα θα μάθουν καινούργια πράγματα.

**ΟΙ ΔΙΑΡΘΡΩΤΙΚΕΣ ΛΕΞΕΙΣ**

Οι διαρθρωτικές λέξεις είναι μεταβατικές συνδετικές λέξεις που ενώνουν νοήματα μέσα σε μια περίοδο, μια παράγραφο ή και σε περισσότερες παραγράφους.

Υπάρχουν πολλά είδη τους που εκφράζουν ποικίλες νοηματικές σχέσεις. Έτσι εκφράζουν:

1) **Εναντίωση, αντίθεση**: Αντίθετα, από την άλλη πλευρά, ωστόσο, σε αντίθετη περίπτωση, παρ΄ όλα αυτά, μολονότι, αν και.

2) **Χρονική σειρά και ακολουθία νοημάτων**: Αφού, ύστερα έπειτα, αργότερα, αρχικά, μόλις, σήμερα, στην εποχή μας.

3) **Διευκρίνιση**: Δηλαδή, με άλλα λόγια, για παράδειγμα, λόγου χάριν.

4) **Αιτιολόγηση**: Επειδή, γιατί, αυτό οφείλεται, το φαινόμενο εξηγείται, για αυτό τον λόγο, εξαιτίας.

5) **Διαχωρισμός ή διάζευξη**: Είτε…είτε, ή, μπορεί το ένα… μπορεί το άλλο…

6) **Τοπική σχέση**: Όπου, που.

7) **Ομοιότητα**: Όπως, παρόμοια, το ίδιο ισχύει, παρουσιάζει παρόμοια στοιχεία, έχει κοινά στοιχεία.

8) **Ταξινόμηση**: Από τη μια, από την άλλη, διαιρούμε, χωρίζουμε.

9) **Σύγκριση**: Σε σχέση, συγκριτικά με…

10) **Σκοπός**: Για να, με το σκοπό, με την πρόθεση να...

11) **Αποδοχή και επιβεβαίωση**: Βεβαίως, αναντίρρητα, χωρίς αμφιβολία, παράλληλα, εξάλλου.

12) **Επιτονισμό και έμφαση**: Κατεξοχήν, μάλιστα, προπάντων, κυρίως, κατά μείζονα λόγο, χρειάζεται προσοχή.

13) **Επεξήγηση**: Δηλαδή, με άλλα λόγια , πιο συγκεκριμένα.

14) **Αποτέλεσμα**: Ώστε να, με συνέπεια να, συνεπώς, επομένως, λοιπόν, άρα, ως εκ τούτου, κατά συνέπεια, συμπερασματικά, επιλογικά, ως αποτέλεσμα.

15) **Προϋπόθεση**: Εκτός αν, εφόσον, με την προϋπόθεση, εάν.

16) **Αρίθμηση**: Πρώτον, δεύτερον, τέλος, καταρχάς.

17) **Δισταγμός**: Μήπως, μήπως δεν.

18) **Γενίκευση**: Τις περισσότερες φορές, με την ευρύτερη έννοια.

19) **Προσθήκη**: Ταυτόχρονα, συγχρόνως, παράλληλα, εξάλλου, επιπροσθέτως, συνακόλουθα, επιπλέον, εκτός από αυτά, παρόμοια, το ίδιο συμβαίνει και...

**ΑΣΚΗΣΗ:**

**Να εντοπίσετε και να υπογραμμίσετε τις διαρθρωτικές λέξεις** **στις πιο κάτω περιόδους** **και να σημειώσετε τι** **εκφράζει η καθεμιά από αυτές.**

1. Επειδή το προϊόν της μαζικής κουλτούρας απευθύνεται στις συνειδήσεις του κοινού κι όχι στην κοινή χρήση, για να κερδίσει την αγορά πρέπει να προσελκύσει την προσοχή του καταναλωτή.

..........................................................................................................................................................

..........................................................................................................................................................

2. Αρχικά υποστηρίχθηκε πως η «μαζική κουλτούρα» είναι μορφή λαϊκής τέχνης και πως γεννιέται αυθόρμητα. Η πραγματικότητα όμως είναι πως αυτή χρησιμοποίησε τη λαϊκή τέχνη για να κερδίσει την αγορά της πλατιάς μάζας.

..........................................................................................................................................................

..........................................................................................................................................................

3. Επομένως η πολιτεία αφού μέσω του σχολείου θα τους έχει εξασφαλίσει ελεύθερο χρόνο, χρειάζεται να προσφέρει ποιοτικές θεατρικές παραστάσεις, ώστε να αναπτυχθούν πνευματικά και να αποκτήσουν σφαιρική παιδεία.

..........................................................................................................................................................

..........................................................................................................................................................

4. Για να πετύχει όμως αυτή η σημαντική διεργασία απαιτούνται πολλά. Καταρχήν απελευθέρωση από προκαταλήψεις ή δεισιδαιμονίες και φανατισμούς μεταξύ των διαλεγομένων. Έπειτα χρειάζεται σεβασμός της γνώμης του άλλου, εκτίμηση της ορθότητας της άποψής του, ειλικρίνεια, απομάκρυνση από κάθε ταπεινό κίνητρο. Τέλος αυτοπειθαρχία, υπομονή των διαλεγομένων και αυτοκυριαρχία.

..........................................................................................................................................................

..........................................................................................................................................................